ສ້າງໂອກາດໃຫ້ບັນດາປະເທດ G7 ກາຍເປັນນັກລົງທຶນຍຸດທະສາດໃນຂົງເຂດພະລັງງານຜະລິດຄືນໃໝ່ຢູ່ຫວຽດນາມ
(VOVWORLD) -ຫວຽດນາມພວມຜັນຂະຫຍາຍການປະຕິບັດຍຸດທະສາດພັດທະນາແຫຼ່ງພະລັງງານຜະລິດຄືນໃໝ່ຮອດປີ 2030 ແລະ ວິໄສທັດຮອດປີ 2050, ຕາມນັ້ນແລ້ວ ຈຶ່ງສົ່ງເສີມ, ລະດົມທຸກແຫຼ່ງກຳລັງຈາກສັງຄົມລົງທຶນໃຫ້ແກ່ການພັດທະນາແຫຼ່ງພະລັງງານຜະລິດຄືນໃໝ່, ຍູ້ແຮງການພັດທະນາ ແລະ ນຳໃຊ້ແຫຼ່ງພະລັງງານຜະລິດຄືນໃໝ່, ເພີ່ມອັດຕາສ່ວນພະລັງງານຜະລິດຄືນໃໝ່ໃນລະບົບພະລັງງານແຫ່ງຊາດ
ທ່ານນາຍົກລັດຖະມົນຕີ ການາດາ Justin Trudeau ໄດ້ເຊື້ອເຊີນທ່ານນາຍົກລັດຖະມົນຕີຫວຽດນາມ ຫງວຽນຊວນຟຸກ ເຂົ້າຮ່ວມກອງປະຊຸມ G7 ໃນເດືອນມິຖຸນານີ້. ໜຶ່ງໃນບັນດາຫົວຂໍ້ຕົ້ນຕໍຂອງກອງປະຊຸມຄັ້ງນີ້ ແມ່ນບັນຫາການປ່ຽນແປງຂອງດິນຟ້າອາກາດ, ມະຫາສະມຸດ ແລະແຫຼ່ງພະລັງງານສະອາດ. ປັດຈຸບັນ, ບັນດານັກລົງທຶນສາກົນ ໄດ້ຕີລາຄາວ່າ ຫວຽດນາມ ແມ່ນໜຶ່ງໃນບັນດາປະເທດທີ່ມີທ່າແຮງຫຼາຍທີ່ສຸດ ເພື່ອພັດທະນາແຫຼ່ງພະລັງງານຜະລິດຄືນໃໝ່. ເມື່ອຕອບສຳພາດຕໍ່ສຳນັກຂ່າວສານ Reuters ກ່ຽວກັບບັນດາມາດຕະການຂອງຫວຽດນາມ ເພື່ອແນໃສ່ຊຸກຍູ້ ແລະ ສ້າງເງື່ອນໄຂສະດວກໃຫ້ແກ່ການພັດທະນາ, ການລົງທຶນເຂົ້າໃນຂົງເຂດພະລັງງານສະອາດ ແລະ ພະລັງງານຜະລິດຄືນໃໝ່, ທ່ານນາຍົກລັດຖະມົນຕີຫວຽດນາມ ໃຫ້ຮູ້ວ່າ: ຫວຽດນາມພວມຜັນຂະຫຍາຍການປະຕິບັດຍຸດທະສາດພັດທະນາແຫຼ່ງພະລັງງານຜະລິດຄືນໃໝ່ຮອດປີ 2030 ແລະ ວິໄສທັດຮອດປີ 2050, ຕາມນັ້ນແລ້ວ ຈຶ່ງສົ່ງເສີມ, ລະດົມທຸກແຫຼ່ງກຳລັງຈາກສັງຄົມລົງທຶນໃຫ້ແກ່ການພັດທະນາແຫຼ່ງພະລັງງານຜະລິດຄືນໃໝ່, ຍູ້ແຮງການພັດທະນາ ແລະ ນຳໃຊ້ແຫຼ່ງພະລັງງານຜະລິດຄືນໃໝ່, ເພີ່ມອັດຕາສ່ວນພະລັງງານຜະລິດຄືນໃໝ່ໃນລະບົບພະລັງງານແຫ່ງຊາດ.
ກ່ຽວກັບຫົວຂໍ້ພະລັງງານສະອາດ, ເລື່ອງລົງທຶນແບບຍຸດທະສາດດເຂົ້າໃນການພັດທະນາແຫຼ່ງພະລັງງານຜະລິດຄືນໃໝ່ ອາດຈະຊ່ວຍຫວຽດນາມຕອບສະໜອງໄດ້ຕາມຄວາມຮຽກຮ້ອງຕ້ອງການພະລັງງານທີ່ນັບມື້ນັບເພີ່ມຂຶ້ນ, ຮັບໃຊ້ການພັດທະນາ ແລະ ຜັນຂະຫຍາຍໂຄງການພັດທະນາແຫຼ່ງພະລັງງານໃຫ້ສະອາດກວ່າ. ທ່ານນາຍົກລັດຖະມົນຕີຫງວຽນຊວນຟຸກ ເນັ້ນໜັກວ່າ: ລັດຖະບານຫວຽດນາມໄດ້ ແລະ ກຳລັງນຳໃຊ້ຫຼາຍກົນໄກ, ນະໂຍບາຍ ເພື່ອດຶງດູດນັກລົງທຶນທັງຢູ່ພາຍໃນ ແລະ ຕ່າງປະເທດເຂົ້າມາລົງທຶນ, ດຳເນີນທຸລະກິດໃນຂົງເຂດພະລັງງານຜະລິດຄືນໃໝ່ ອີງບົນພື້ນຖານຄວາມກົມກຽວທາງດ້ານຜົນປະໂຫຍດລະຫວ່າງພາກລັດ, ນັກລົງທຶນ ແລະ ສັງຄົມ.
ທ່ານນາຍົກລັດຖະມົນຕີຫງວຽນຊວນຟຸກ ຢັ້ງຢືນວ່າ ຫວຽດນາມ ພ້ອມແລ້ວທີ່ຈະຮ່ວມມື ແລະ ສ້າງເງື່ອນໄຂສະດວກໃຫ້ບັນດາຄູ່ຮ່ວມມືທັງໝົດ ແລະ ເຊື່ອໝັ້ນວ່າ ດ້ວຍທ່າແຮງທາງດ້ານການເງິນ, ເຕັກໂນໂລຢີ ແລະ ບົດຮຽນໃນການພັດທະນາພະລັງງານຜະລິດຄືນໃໝ່, ບັນດານັກລົງທຶນຂອງບັນດາປະເທດ G7 ຈະມີຫຼາຍໂອກາດ ເພື່ອກາຍເປັນ ນັກລົງທຶນຍຸດທະສາດໃນຂົງເຂດພະລັງງານຜະລິດຄືນໃໝ່ຢູ່ຫວຽດນາມ.